《赠隐静禅师》
宋代·郭祥正

平生厌羁束，乐为名山游。五峰数千仞，拔地凌斗牛。

山光落涧影，倒挂天河流。灵草雾露香，老木阴翳稠。

鸟鸣春盎盎，虎啸风飗飗。耳目两以醒，虚襟清气浮。

况有希世交，居焉治林丘。玄谈倾醍醐，荡涤方寸愁。

出没死生际，日用诚吾由。应嗟世俗士，俯首窥王侯。

百年聊汩汩，外物终何求。我将脱冠带，筑室东岩陬。

长年丐香饭，师也能容不。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。